Jazyková situácia vo Švajčiarsku. Oblasť nemeckých nárečí (t.j. švajčiarskej nemčiny) je označená oranžovou farbou.
**Švajčiarska nemčina** alebo **schwyzertüütsch** [švicertüč] (v švajčiarskej nemčine: *Schwi(i)(t)zerdü(ü)tsch*, *Schwi(i)(t)zertü(ü)tsch*, *Schwy(y)(t)zerdü(ü)tsch*, *Schwy(y)(t)zertü(ü)tsch*, *Schwiezerdü(ü)tsch* [švic(e)rtü(ü)č, švíc(e)rtü(ü)č, švic(e)rtíč]; v spisovnej nemčine: *Schweizerdeutsch* [švajcədojč]) je súhrnné označenie všetkých nemeckých nárečí (konkrétne: hornonemeckých nárečí), ktorými sa (autochtónne) hovorí na území Švajčiarska. Konkrétne sú to tieto nárečové skupiny:

* južná polovica alemanských dialektov (nárečí), presnejšie:
	+ časť dolnoalemanských (=alsaských) nárečí: v Bazileji
	+ väčšina hornoalemanských (=švajčiarskych) nárečí: na väčšine územia nemeckého Švajčiarska
	+ väčšina najhornejších alemanských (=walsanských) nárečí: v kantóne Wallis, t.j. tzv. walsančina (=valiština, walliština, walserčina)
* veľmi malá časť bavorských (=bavorsko-rakúskych) nárečí: len v obci Samnaun

Švajčiarska nemčina teda nie je jeden jazyk či jedno nárečie; jednotlivých nárečí švajčiarskej nemčiny je veľký počet, sú pomerne rozdielne a žiadne spoločné nárečie pre celé nemecké Švajčiarsko neexistuje. Švajčiarska nemčina v mnohých ohľadoch zodpovedá starej podobe hornej nemčiny, presnejšie strednej hornej nemčine (Mittelhochdeutsch) a v prípade walsančiny dokonca starej hornej nemčine (Althochdeutsch).

Použitie
--------

Švajčiarskou nemčinou hovorí 65 % Švajčiarov (stav 2021). Na rozdiel od mnohých iných (aj nemecky hovoriacich) krajín sveta sú v nemeckom Švajčiarsku nárečia (a teda švajčiarska nemčina) jazykom bežnej komunikácie všetkých sociálnych vrstiev v takmer každej oblasti. Výnimku tvoria knihy a tlač, väčšina iných médií, časť verejných prejavov a úradov a školstvo, pretože v týchto oblastiach sa používa švajčiarska spisovná nemčina (pozri nižšie). Na rozdiel od mnohých iných krajín sveta prechodné formy medzi nárečiami (t.j. švajčiarskou nemčinou) a spisovným jazykom (t.j. švajčiarskou spisovnou nemčinou) v dnešnom Švajčiarsku prakticky neexistujú.

Švajčiarska spisovná nemčina
----------------------------

*Bližšie informácie v hlavnom článku: švajčiarska spisovná nemčina*
Od švajčiarskej nemčiny vecne úplne odlišný je podobne znejúci termín švajčiarska spisovná nemčina (v spisovnej nemčine: *Schweizerhochdeutsch* alebo *Schweizer Hochdeutsch*). Švajčiarska spisovná nemčina je švajčiarsky variant normálnej spisovnej nemčiny, t.j. švajčiarsky ekvivalent rakúskej (spisovnej) nemčiny a spolkovonemeckej spisovnej nemčiny. Od spolkovonemeckej či rakúskej spisovnej nemčiny sa líši len v detailoch. Švajčiarsku spisovnú nemčinu sa švajčiarske deti naučia až v škole prípadne škôlke, a/alebo ju pochytia v televízii alebo iných médiách.

Zdroje
------

1. ↑  schwyzertüütsch. In: ŠALING, Samo; IVANOVÁ-ŠALINGOVÁ, Mária; MANÍKOVÁ, Zuzana. *Veľký slovník cudzích slov*. 2. rev. a dopl. vyd. Veľký Šariš : SAMO-AAMM, 2000. 1328 s. ISBN 80-967524-6-4. S. 1107.
2. ↑  ELMIGER, D. Deutsch undeutlich Eine Begriffsreise durch die vielfältige deutsche Sprache in der Schweiz
3. ↑   *Deutsch. In: Historisches Lexikon der Schweiz* [online]. hls-dhs-dss.ch, [cit. 2021-09-23]. Dostupné online.
4. 1 2  MRUŠKOVIČ, Viliam. *Európa jazykov a národov na prahu tretieho tisícročia*. Martin : Matica slovenská, 2008. 517 s. ISBN 978-80-7090-858-7. S. 96 – 111.
5. ↑  WEIBEL, Manuela. *Schweizerdeutsch* [online]. idiotikon.ch, [cit. 2021-09-23]. Dostupné online.
6. 1 2  Dialekt und Hochsprache in der deutschspra-
chigen Schweiz
7. ↑  BICKEL, Hans; LANDOLT, Christoph. *Duden Schweizerhochdeutsch (Wörterbuch der Standardsprache in der deutschen Schweiz)*. [s.l.] : Dudenverlag, 2018. 112 s. ISBN 978-3-411-70418-7.